Дегазациялоочу заттар

Дегазациялоочу заттар - сууда эрип жүргөн газдарды бөлүп чыгаруучу же организмди ууктуруп зыян келтирүүчү уулуу заттар уусун жоготуучу бирикмелер. Практикада хим. ыкма менен дегазациялоо кеңири колдонулат, анткени ал заттар зыяндуу касиетин жоюп, зыянсыз бирикмелерге айландырып жиберет. Мис., ичүүчү, турмуш-тиричиликте жана өнөр жайларда колдонулуучу сууларда кээ бир газдар (Н2, СО2, О2) эрип жүргөн абалда болушат. Мындай сууларды өнөр жайларда колдонгондо буу казанда, аппаратта дат кабыкчалары пайда болуп, машиналардын тетиктери бузулууга дуушар болот. Ошондуктан сууларды анда эрип жүргөн газдан тазалоо керек. Мис., кычкылтекти бөлүп чыгуу үчүн сууну темир таарындысы менен толтурулган чыпкалоочу аппарат аркылуу өткөзөт, сууда эрибей турган темир оксиди чөкмө түрүндө пайда болот:

4Fe+3J2=2Fe2O3.

Көмүр кычкы газын тазалоо үчүн сууну өчүрүлгөн акиташ салынган чыпка аркылуу өткөзөт же сууга акиташ суусун кошот. Кальций карбонаты пайда болуп чөкмөгө түшөт:

Са(ОН)2+СО2=СаСО3+Н2О жана башкалар

Ал эми айрым уулуу заттарды жууп кетирүү үчүн орг. эриткичтер (бензол, керосин, спирт жана башкалар) колдонулат. Хлор акиташы кургак же суспензия түрүндө түрдүү имараттарды дегазациялоо үчүн пайдаланылат.

 Колдонулган адабияттар 
 Химия: Энциклопедиялык окуу куралы/Мамлекеттик тил жана энциклопедия борбору, 2004. - 422 б. ISBN 9967-14-021-6

Категория: Химия